En 20-årig kvinde blev søndag aften dræbt, da hun løb ud foran en bil i Aalborg. Bilisten kunne umiddelbart intet gøre for at undgå påkørslen.

Kvinden løb over Mülius Erichsens Vej samtidig med at en bil kørte over for grønt lys i krydset. - Den 20-årige bliver så hård kvæstet ved ulykken, at hun afgår ved døden ved adkomsten til traumecentret på Aalborg Sygehus, siger vagtchef ved Nordjyllands Politi, Bent Højgaard til tv2nord.dk. Selvom bilisten umiddelbart intet kunne gøre for at undgå ulykken, skal bilinspektøren dog undersøge bilen inden der foreligger en konklusion.